Tre af de 18 vådområder skal anlægges i Rebild Kommune, men kun efter frivillig aftale med de landmænd, der skal lægge jord til. Og en sådan aftale får ministeren ikke, vurderer Jørgen Evald Jensen, der er chef for afdelingen for husdyr og miljø hos Agri Nord. - Landmændenes store frygt er, at et vådområde bliver til beskyttet natur - for så mister de enhver mulighed for at udvide. Derfor lægger de ikke frivilligt jord til en aftale. Det tør landmændene simpelthen ikke. Men hvis Ida Auken vil garantere, at landmændene ikke bliver låst i deres udvidelsesplaner, så tror jeg, at der er mange interesserede, siger Jørgen Evald Jensen til P4 Nordjylland. Agri Nord har tidligere efterspurgt en sådan garanti - uden at kunne få den.
Miljøminister Ida Auken får svært ved at virkeliggøre sine planer om at anlægge 18 statslige vådområder. Det mener Agri Nord, oplyser P4 Nordjylland.